PATVIRTINTA

Jonavos vaikų lopšelio – darželio „Saulutė“ 2022 m. rugpjūčio 30 d. direktoriaus įsakymu Nr. 1V-92

**DOVANŲ, GAUTŲ IŠ SOCIALINIŲ PARTNERIŲ LIETUVOJE IR UŽSIENYJE**

**BEI REPREZENTACIJAI SKIRTŲ DOVANŲ PERDAVIMO, VERTINIMO, REGISTRAVIMO, SAUGOJIMO IR EKSPONAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Jonavos vaikų lopšelio – darželio „Saulutė“ (toliau – Darželio) dovanų, gautų iš socialinių partnerių Lietuvoje ir užsienyje, taip pat reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašas (toliau – Tvarkos aprašas) nustato dovanų, gautų iš socialinių partnerių Lietuvoje ir užsienyje, kurios įprastai teikiamos švenčių, minėtinų datų metu, taip pat reprezentacijai skirtų dovanų su įstaigos ir kitokia simbolika, kurias gali gauti Darželio darbuotojai, socialinių partnerių organizuojamų švenčių dalyviai, perdavimo, vertinimo, registravimo, apskaitos, saugojimo ir eksponavimo tvarką. Į Tvarkos aprašo reguliavimo sritį patenka dovanos, teikiamos Darželiui.

2. Dovanos suprantamos taip, kaip jų samprata pateikiama Vyriausiosios tarnybinės etikos komisijos Rekomendacinėse gairėse dėl dovanų ir paslaugų priėmimo apribojimų.

3. Pagal šį Tvarkos aprašą registruotinos dovanos yra tos, kurias Darbuotojai gauna iš socialinių partnerių, kurios įprastai yra susijusios su dirbančio asmens pareigomis, taip pat reprezentacijai skirtos dovanos, kurių vertė yra didesnė nei 150 eurų.

4. Tvarkos aprašas parengtas vadovaujantis Lietuvos Respublikos viešųjų ir privačių interesų derinimo įstatymu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, kitais teisės aktais, reglamentuojančiais turto apskaitą, nurašymą, saugojimą, vertės nustatymą ir Vyriausiosios tarnybinės etikos komisijos Rekomendacinėmis gairėmis dėl dovanų ir paslaugų priėmimo apribojimų.

**II SKYRIUS**

**DOVANŲ PERDAVIMAS ĮSTAIGAI**

5. Darbuotojas, gavęs dovaną ir manydamas, kad jos vertė gali viršyti 150 eurų, nedelsdamas, bet ne vėliau kaip per 10 darbo dienų nuo jos gavimo dienos informuoja (el. paštu ar kitu Darželio pasirinktu būdu) Darželio vadovo paskirtą už korupcijai atsparios aplinkos kūrimą atsakingą asmenį ir jam perduoda šią dovaną. Jeigu Darbuotojas gautos dovanos, kurios vertė galimai viršija 150 eurų, neturi galimybių perduoti per nustatytą terminą dėl komandiruotės, ligos, atostogų ar kito laikino nebuvimo darbe atvejo, jis apie gautą dovaną informuoja už korupcijai atsparios aplinkos kūrimą atsakingą asmenį ir perduoda dovaną per 10 darbo dienų nuo komandiruotės, ligos, atostogų ar kito laikino nebuvimo darbe pabaigos.

6. Pagal šį Tvarkos aprašą tai, kas perduodama Darbuotojui, kai tai susiję su jo pareigomis bei neatitinka Lietuvos Respublikos viešųjų ir privačių interesų derinimo įstatymo 13 straipsnio 2 dalies nuostatų, yra neteisėtas atlygis. Jeigu Darbuotojui norima įteikti neteisėtą atlygį, turi būti atsisakoma jį priimti. Apie tokius atvejus Darbuotojas privalo informuoti Darželio antikorupcijos komisiją.

**III SKYRIUS**

**DOVANŲ ĮVERTINIMAS, REGISTRAVIMAS IR APSKAITA**

7. Už korupcijai atsparios aplinkos kūrimą atsakingas asmuo, iš Darbuotojo sužinojęs apie jo gautą dovaną, informuoja antikorupcijos komisiją, kuri atlieka šios dovanos vertinimą.

8. Dovanos vertė nustatoma vadovaujantis šiuose teisės aktuose nurodytais vertinimo kriterijais:

8.1. Lietuvos Respublikos turto ir verslo vertinimo pagrindų įstatymo nuostatomis;

8.2. Turto ir verslo vertinimo metodika, patvirtinta Lietuvos Respublikos finansų ministro 2012 m. balandžio 27 d. įsakymu Nr. 1K-159 „Dėl Turto ir verslo vertinimo metodikos patvirtinimo“.

9. Dovanos vertės nustatymas gali būti atliekamas atsižvelgiant į tapačių daiktų ar jų atitikmenų rinkos vertę pagal elektroninėje erdvėje ar kituose informacijos šaltiniuose esančius duomenis ar vadovaujantis kita informacija.

10. Sprendimas dėl dovanos vertinimo priimamas bendru sutarimu – vertinimo metu dalyvavusių asmenų balsų dauguma.

11. Antikorupcijos komisijai nustačius dovanos vertę, dovana yra užregistruojama: antikorupcijos komisijos narys užpildo Dovanos vertinimo aktą (1 priedas), kuris saugomas Darželio Dokumentų valdymo sistemos atitinkamoje elektroninėje byloje. Visi asmenys, dalyvavę vertinant dovaną, pasirašo Dovanos vertinimo aktą.

12. Kiekviena dovana vertinama eiliškumo tvarka individualiai. Kai Dovaną sudaro keletas skirtingų daiktų, jų vertė yra sumuojama ir į Dovanos vertinimo aktą įrašoma bendra Dovanos vertė vienu registracijos numeriu.

13. Jeigu vertinimo metu nustatoma, kad dovanos vertė neviršija 150 eurų, tokia dovana į apskaitą netraukiama. Tokiu atveju dovana grąžinama dovaną gavusiam Darbuotojui ir ji tampa jo nuosavybe. Darbuotojas gali su dovana elgtis taip, kaip jam atrodo priimtina. Darbuotojo pageidavimu dovana gali būti užregistruojama ir perduodama Darželiui (naudoti, eksponuoti ir pan.).

14. Už korupcijai atsparios aplinkos kūrimą atsakingas asmuo gali pareikalauti Darbuotojo pateikti dovaną vertinti, jeigu kyla įtarimų, kad jos vertė didesnė nei 150 eurų, arba gauta daugiau dovanų, nei pateikta vertinti ir pan.

15. Dovana, kurios vertė didesnė nei 150 eurų, yra laikoma Darželio nuosavybe. Tokią dovaną asmuo, atsakingas už korupcijai atsparios aplinkos kūrimą, perduoda Darželio administracijai.

16. Kai dovanos vertė viršija 150 eurų:

16.1. ji įtraukiama į Darželio turto apskaitą, vadovaujantis Dovanos vertinimo aktu ir apskaitoma, kaip analogiškas kitomis lėšomis įsigytas turtas;

16.2. ir ji yra gendantis, suvartojamas produktas, sprendimą dėl naudojimo priima Darželio vadovas ar jo įgaliotas asmuo.

17. Kiti dovanos, kurios vertė viršija 150 eurų, apskaitos ir saugojimo klausimai sprendžiami vadovaujantis bendraisiais materialinių vertybių apskaitą ir saugojimą reglamentuojančiais teisės aktais.

18. Informacija apie Darželyje užregistruotas dovanas skelbiama viešai Darželio interneto svetainėje. Ši informacija atnaujinama vieną kartą per metus iki kiekvienų metų sausio 1 dienos.

**IV SKYRIUS**

**DOVANŲ EKSPONAVIMAS IR PRIEŽIŪRA**

19. Dovana, kurios vertė viršija 150 eurų:

19.1. naudojama bendroms Darželio reikmėms, jei tai atitinka dovanos paskirtį, ir tai pažymima Dovanos vertinimo akto pastabų skiltyje;

19.2. gali būti eksponuojama Darželio patalpose, darbuotojams matomose vietose.

20. Su dovanų eksponavimu ir priežiūra susijusius klausimus sprendžia Darželio administracija.

**V SKYRIUS**

**BAIGIAMOSIOS NUOSTATOS**

21. Su Tvarkos aprašu ir jo pakeitimais visi darbuotojai supažindinami susirinkimo metu ir pasirašytinai.

22. Asmenys, pažeidę šio Tvarkos aprašo reikalavimus, atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dovanų, gautų iš socialinių partnerių Lietuvoje ir užsienyje bei reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašo

1 priedas

**JONAVOS VAIKŲ LOPŠELIS – DARŽELIS „SAULUTĖ“**

**DOVANOS VERTINIMO AKTAS**

20 ...... m. .............................. d.

Jonava

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Eil. Nr. | Dovanos pavadinimas ir apibūdinimas | Dovaną perdavusios įstaigos ar įmonės darbuotojovardas ir pavardė | Dovaną gavęs asmuo | Įteikimodata | Įteikimovieta | Įteikimo aplinkybės | Kiekis | Vertė | Pastabos |
| 1. |  |  |  |  |  |  |  |  |  |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**